চট্টগ্রাম, ১৩ জুলাই (শীর্ষ নিউজ ডটকম): মিরসরাইয়ে সড়ক দুর্ঘটনায় ৪৪ ছাত্রের অকাল মৃত্যুতে সারাদেশে রাষ্ট্রীয়ভাবে শোক পালনের অংশ হিসেবে সীতাকুণ্ডের একটি মহিলা মাদ্রাসায় শোকসভা চলাকালে ১৫ ছাত্রী মূর্ছা গেছেন। এদের মধ্যে ৮ জনকে সীতাকুণ্ড স্বাস্থ্য কেন্দ্রে ভর্তি করা হয়েছে। আজ বুধবার সীতাকুণ্ড পৌর সদরের ঈদলপুর এলাকার জোবাইদিয়া মহিলা আলীয় মাদ্রাসায় এ ঘটনা ঘটে।  মাদ্রাসার বাংলা বিভাগের সিনিয়র শিক্ষক মোহাম্মদ জাহাঙ্গীর আলম  শীর্ষ নিউজকে জানান, বেলা ১২টার দিকে মিরস্মরাইয়ে নিহতদের স্মরণে শোকসভায় মোনাজাত পরিচালনাকালে ছাত্রী-শিক্ষক শিক্ষিকারা কান্নায় ভেঙে পড়েন। মোনাজাত শেষ করে সবাই ক্লাসে চলে গেলে সেখানে একের পর এক ১৫ ছাত্রী অজ্ঞান হয়ে পড়ে। ১৫ ছাত্রী মধ্যে কয়েকজনের জ্ঞান ফিরলেও ৮ জনকে সীতাকুণ্ড স্বাস্থ্য কেন্দ্রে ভর্তি করা হয়েছে। তারা হচ্ছে- লিনা, হাসিনা, রোকশানা, মিথুন, ফারজানা, চুমকি, সায়মা ও সুফিয়া। যাদের জ্ঞান ফিরেছে তারা কেউ কেউ মাথা ব্যথা এবং পেটের ব্যথার কথা জানান।  চিকিৎসকরা জানান, গরমের কারণেও ছাত্রীরা অজ্ঞান হয়ে পড়তে  পারে। মাদ্রাসাটিতে প্রায় ৬শ ছাত্রী রয়েছে। এ ঘটনার পর মাদ্রাসা ছুটি ঘোষণা করা হয়।  (শীর্ষ নিউজ ডটকম/ এসআই/ এআই/ সস/ ১৪.২৬ঘ.)